Joey Haarhoff was my ma ... | Maroela Media
Amor van der Westhuyzen en Carla van der Spuy het Saterdag by vanjaar se Boekejol en Filmrolfees in Pretoria die boek "Mishandel, misbruik, misken", bespreek. Foto: Maroela Media
Die verhaal van Gert van Rooyen en Joey Haarhoff is 'n bekende een. Tussen 1988 en 1990 het dié paartjie van Pretoria ses meisies ontvoer. Vandag, jare later, is daar steeds geen spoor van die meisies nie en die saak bly onopgelos.
Maar die verhaal eindig nie daar nie. Hierdie ses meisies was nie die enigste slagoffers van Gert en Joey nie. Amor van der Westhuyzen, Joey se dogter, moes jare lank mishandeling deur haar ma verduur. Verbale, fisieke en seksuele mishandeling was deel van Amor se grootwordjare. Etlike jare later het sy saam met joernalis Carla van der Spuy die boek Mishandel, misbruik, misken, wat haar verhaal vertel, die lig laat sien.
Amor en Carla het Saterdag by vanjaar se Boekejol en Filmrolfees in Pretoria die boek bespreek met kliniese sielkundige dr. Henk Swanepoel as gespreksleier.
"Ek moes baie hard werk om die mens te word wat ek vandag is," sê Amor. Sy wou nie soos haar ma word nie en sê dit het jare gevat om 'n "normale" mens te word. Vir Amor was dinge soos verhoudings, vertroue en liefde gee, iets wat sy van voor af moes leer omdat sy dit nie as kind geleer het nie. "Ek wou nie aan my kinders doen wat my ma-hulle aan my gedoen het nie."
Dr Henk Swanepoel. Foto: Maroela Media
Amor vertel van die eerste keer toe sy vir Gert van Rooyen ontmoet het, en oor haar ma se obsessiewe liefde vir hom. Sy sê haar ma het Gert altyd verdedig, ten spyte van die dinge wat hy gedoen het, en dat sy presies geweet het waarmee hy besig was. "Gert was 'n netjiese man gewees, maar daar was iets van hom wat my afgesit het. Ek het nie gemaklik by hom gevoel nie."
In die boek vertel sy van haar ervaring met Gert, wat sy moes deurgaan ná die paartjie se dood, haar stryd met geloof en hoe dit haar huwelik en gesinslewe ook geraak het. Dit is 'n eerlike en skokkende verhaal van Amor se grootwordjare en watter rol haar ma in dié mishandeling gespeel het. Amor sukkel om die trane te sluk wanneer sy oor haar ma praat. "Ek sal altyd lief wees vir my ma. Jou ma bly jou ma."
Hierdie boek is darem 'n verhaal van hoop ook, en hoe 'n mens, ten spyte van jou omstandighede, jou lewe kan verander. "Die Here het iets leliks gevat, dit gedraai en my as instrument gebruik om ander te bemoedig," sê Amor.
Nadat die boek uitgegee is, het verskeie mense haar genader en van hul eie seer vertel. Sy sê dit was juis die doel van die boek – om mense te laat praat oor hul eie ervaring sodat daar genesing kan kom. Sy vertel van mense wat ná jare lange mishandeling vir die eerste keer bereid was om iets daaroor te sê.
Gert van Rooyen hoop mishandeling
Driejarige se byna-verdrinking: 'God is groot'
Iets strook nie hier nie. Volgens haar Facebook profiel is Me. van der Westhuyzen reeds in 1985 getroud. Hoe kon sy dan onder hom gelei het as haar Ma hom eers in 1988 ontmoet het. En as sy geweet het waarmee hy besig is terwyl sy reeds 'n volwasse, getroude vrou was, waarom het sy hom nie gerapporteer nie?
Ek het saam met Joey Haarhoff in dieselfde kantoor gesit toe sy Gert van Rooyen ontmoet het. Joey het Gert by die kerk ontmoet. Joey was 'n gawe vrou maar het baie verander nadat sy Gert van Rooyen ontmoet het. Wonder wat het van Joey se seun geword – hy was daardie jare behandel vir leukemia. Dit wat daar gebeur het, het nie ooreengestem met die Joey wat ons geken het nie!!
Ek is jammer, as my ma my aan sulke goed blootgestel sal ek nie vir haar lief wees nie. Daar is geen manier nie. Ek het self nie 'n goeie verhouding met my ma nie, alhoewel sy nie sulke goed aan my gedoen het nie, is sy baie intimiderend en manipulerend. En dit is al klaar vir my moeilik om vir haar lief te wees. Dit is iets wat ek nie vir haar se nie "ek is lief vir jou", want ek is nie, en ek gaan nie 'n moordkuil van my hart maak nie. Baie sterkte Amore, ek kan… Lees meer »
Baie genade dat die dogter, Amor, 'n positiewe gesindheid uitleef en ander wil help. Ek dink daar is soveel meer mense wat gebuk gaan onder mishandeling, as wat ons ooit besef. En die ander 2 mense wat soveel pyn aan die ouers van die 6 dogters gebring het – dat sy nog daardeur ook moes worstel. Sterkte vorentoe.
Georgie ek is geneig om saam te stem maar dalk is dit net haar manier om daardie deel van haar lewe, af te sluit. Ons sal nie weet hoe soiets aan iemand, wat dit moes deurmaak, knaag nie.